**Құрметті Нұрсұлтан Әбішұлы Назарбаев!**

Нұрсұлтан Әбішұлы әлемнің аса ірі мемлекет басшылары мойындаған қазақ мемлекетінің ең алғашқы басшысы, дүние жүзіне әйгілі саясаткерлердің бірі. Ол ел басқару ісінде халықтың ғасырлар бойы жинақталған бай тәжірибесі мен әлемдік тәжірибені тал бойына тоғыстырған алымды да алғыр басшы.

Ел өмірінің алуан салалы тіршілік-тынысын терең білу, маңдай тіреген проблемалардың ең елеулісін тап басып тани алу, ел ішіндік және әлемдік ахуалдармен санаса отырып ұрымтал әрекеттерге бару, сол жолда таңдалған бағытын табандылықпен жүзеге асыру- Нұрсұлтан Әбішұлы Назарбаевтың мемлекет басшысы ретіндегі басты қасиеті. Н.Назарбаевтың бастамасымен тәуелсіз қазақ елінде дүниежүзілік-тарихи маңызы бар істер атқарылды. Адамзат тарихында тұңғыш рет жойқын қарудан ерікті түрде бас тартқан мемлекет пайда болды. Қазіргі кезде Қазақ елін әлем жұртшылығы мойындады. Біздің мемлекетіміздің атауы құрметпен аталып, ән-күйлеріміз бұрынғыдай жалтаңкөзденбей, барынша еркін, қуанышты көңілде шалқуы мәдениетімізді, өнерімізді, ғылымымызды ғана түлетіп отырған жоқ, санамызды, дүниетанымымызды, мінезімізді де жаңаша қалыптастыруда. Қазақстанның тәуелсіздігі жылдарында қыруар іс атқарылды. Бұл жолда Елбасымыз тәуелсіздікті тәу ететін, шынайы демократияға ұмтылған, ұлтаралық түсіністік пен достықты өмір салты еткен, болашағына сеніммен қадам басқан қазақстандықтардың символына айнала білді.

Құрметті Елбасы! Еліміздегі кез келген ұсақ мәселелерден бастап үлкен мемлекеттік ұлы істердің басында Сіздің үлкен жүрегіңіздің лүпілдеуі біздің бәрімізге сезіледі. Ел үшін, ел намысы үшін көрегендік көрсетіп, осы уақытқа дейінгі жеткен жетістіктерімізді ұлтаралық бірлестікті сақтаудың дәлелі ретінде ұстап отырсыз. Әлі де алар биігіңіз алда. Мұның бәрі – халықтың, елдің, Қазақстанның ұлт­аралық келісімнің нәтижесі. Осы алға қойған істеріңіздің болашағы өміршең болсын, қуанышыңыз қайырлы болсын! Бұл бүкіл Қазақ елінің қуанышы деп білеміз!